钦定古今图书集成/明伦汇编/闺媛典/第089卷 > 张国纶妻郑氏
## 钦定古今图书集成/明伦汇编/闺媛典/第089卷 > 张国纶妻郑氏

按《沭阳县志》：“郑氏，诸生张国纶妻。崇祯十六年，城陷，
纶死于兵。兵退，郑抚尸痛哭，数日不食。躬营棺殓毕，
往母家，从容商之同母兄弟及诸父曰：‘不幸夫死，又
无儿女，茕茕一嫠妇，何能支持门户？愿明日来集我
家，以所有遗产公同托伯氏经理，岁以衣食给未亡
人足矣’。”众如约往，氏设馔款之，酒半，乃尽出其券并
锁钥置夫胞兄国纪前。纪愕然，众以氏意告之。纪哭
坚辞，众力恳乃受。氏拜谢国纪讫，复劝众曰：“大事已
定，宜宽怀。”饮旋入内，众未及卒爵，俄侍婢哭报主母
投缳死矣。哭声震动阖邑，闻者无不垂涕。